Staatsgrond sal gou herverdeel word, sê Mabuza | Maroela Media
Staatsgrond sal gou herverdeel word, sê Mabuza
Die regering sal binnekort 'n aankondiging maak oor die herverdeling van staatsgrond vir landboudoeleindes, het adjunkpres. David Mabuza Woensdag aan die nasionale raad van provinsies gesê.
Volgens Mabuza kyk die regering nie net na die versnelling van die herverdeling van landbougrond nie, maar ook om staatsgrond aan opkomende boere te gee. Kriteria vir begunstigdes word saamgestel.
"Ons kyk na grond in die hande van die regering en ons gaan dit herverdeel aan mense sodat hulle kan plant en kan boer. Ons sal binnekort 'n aankondiging maak hoe ons die grond gaan herverdeel met die nodige ondersteuning."
Mabuza het dié kommentaar gelewer in reaksie op vrae oor die regering se grondhervormingsplan.
Hy het toegegee dat opkomende boere, wat in die verlede begunstigdes was van herverdeelde grond, onsuksesvol geboer het en het verduidelik dit was weens onvoldoende ondersteuning van die staat.
"Dit is gratis geld wat ons vir 'n boer gee. In alle provinsiale departemente is daar geld vir ondersteuning vir boere. Die enigste probleem is dat dit waarmee die nasionale regering besig is en dit wat die provinsiale regering doen, nie gekoördineer word nie."
Mabuza het gesê die regering wil ook seker maak daar is ontvanklike markte vir wat ook al die opkomende boere aanplant, "sodat hulle nie sal sukkel om 'n mark te kry nie". Hy het voorgestel dat die staat 'n beleid aanvaar dat alle groente vir staatshospitale en skoolvoedingsprogramme by opkomende boere aangekoop moet word, in plaas van kommersiële boere – soos wat dit tans die geval is. "Ons sal 'n ondersteuningspakket gee aan die persone vir wie ons grond gee."